Man vas ná inbraak by Stellenbosch-speurtakMarli van Breda. Foto: Verskaf Die polisie in die Wes-Kaap het bevestig dat ŉ man in hegtenis geneem is in verband met ’n inbraak by die Stellenbosch-speurtak, wat die bylmoorde op die Van Breda-gesin ondersoek. Lt.kol. Andre Traut, woordvoerder van die polisie, het gesê Jonathan Abrahams (21) is in hegtenis geneem in verband met die voorval waartydens toerusting en ander items gesteel is. Volgens Traut is daar op van die gesteelde goedere beslag gelê. Abrahams het reeds twee keer in die hof verskyn op aanklag van huisbraak en diefstal. “Die moontlikheid van nog inhegtenisnemings word nie uitgesluit nie.” Martin van Breda (55), sy vrou, Teresa (54), en hul seun Rudi (22) is in Januarie in hul huis op die De Zalze-gholflandgoed in Stellenbosch met ŉ byl vermoor, terwyl hul dogter Marli (16) en seun Henri (20) die aanval oorleef het. Marli is ernstig beseer in die aanval. Marli het intussen teruggekeer skool toe en volgens adv. Louise Buikman, haar regsverteenwoordiger, is onderwysers verstom oor haar vordering. “Sy het weer heeltyds skool toe begin gaan nadat dit duidelik geword het sy kan haar skoolwerk hanteer en dat dit fisies moontlik is om ’n vol skooldag te hanteer.” Volgens Buikman is Marli “verheug om terug te wees by haar vriende”. Marli skryf egter nie tans eksamen nie aangesien sy te min by die skool was. Sy het dosente wat vir haar ekstra klasse gee om haar te help om op te vang. Klik hier vir alle vorige berigte oor die Stellenbosch-bylmoorde op Maroela Media.